Postityöntekijä Kirsi Europaeus vie postinjaon lomassa vanhuksille ruokaa, vaihtaa vanhusten vaipat ja tiskaa tiskit – ja on tyytyväinen.

Mistä on kyse? Postityöntekijä Kirsi Europaeus tekee postinjaon ja -lajittelun lomassa kotihoitoa.

Postin työntekijät eivät saa tehdä sairaanhoidollista työtä.

Hoitovastuu on julkisella kotihoidolla.

Kirsi Europaeus on ollut Postin palveluksessa kolme vuotta. Hänen työpäivänsä alkaa postin lajittelulla, mutta sen jälkeen edessä on jotain ihan muuta.

Lajittelun jälkeen hän osallistuu vanhusten kotihoitoon.

– Voin auttaa peseytymisessä ja ruokailussa, vaihtaa vanhukselle vaipat, viedä roskat tai ulkoiluttaa, kertoo Kirsi Europaeus.

Kello 8: postin lajittelua

Työpäivä Parikkalan Postissa alkaa aamulla kello kahdeksan. Edellisenä iltapäivänä auto on tuonut Kuopiosta kakkospostia, jota nyt aamulla aletaan viiden työntekijän voimin lajitella lokeroihin.

Kun posti on Parikkalassa lajiteltu, alkaa automatka 20 kilometrin päähän Saaren pitäjään. Kirsin kyydissä kulkevat Saaren postit.

Kirsin työpäivä alkaa Parikkalan postissa lajittelulla. Kari Kosonen/Yle

Kello 9.30: postia ja vaipanvaihtoa

Parikkalan keskustasta on matkaa entisen Saaren kunnan keskustaan reilun vartin ajomatka.

Pihalla odottava Postin kesätyöntekijä Antti Helminen on aamulla jo tehnyt yhden kierroksen.

– Aamulla kävin yhdelle asiakkaalle tekemässä aamupalan. Nyt päivällä vien postin jaon ohessa useammalle asiakkaalle lämmintä ruokaa.

Vaipanvaihto ja muu kotihoito ovat tulleet tutuiksi myös Antti Helmiselle.

– Hyvin se vaipanvaihto käy. Alkuun oli vähän sellainen järkytys, mutta siitä se lähti käyntiin, kertoo Helminen.

Ainakin Antin mielestä asiakkaat ovat ottaneet hänet hyvin vastaan.

– Hyvin positiivisesti, kertoo Helminen.

Saaren palvelutalosta postiautojen kyytiin nostetaan kymmenkunta lämpörasiaa, joissa on ateriapalvelun piirissä olevien vanhusten päivän lounas sekä päivällinen.

Kirsi Europaeus ja Antti Helminen istahtavat autoihinsa ja lähtevät kierroksilleen. Kirsin ensimmäinen kohde on lähellä asuva 90-vuotias Aino Leinonen.

Kesätyöntekijä Antti Helminen kävi aamulla jo tekemässä aamiaisen kotihoidon asiakkaalle. Petri Kivimäki/Yle

Osa Postin selviytymistaistelua

Kun jaettavan postin määrä on Suomessa merkittävästi vähentynyt, on Posti viime vuosina joutunut keksimään ja kehittämään uusia tulonhankkimiskeinoja. Posti on jo pitemmän aikaa kuljettanut ruoka-annoksia vanhuksille, mutta postinjaon ohessa tehtävät hoivapalvelut ovat vielä uutta.

Posti tekee yhdessä julkisen kotihoidon kanssa hoivapalveluita jo eri puolilla Suomea.

– Kuopion seudulla, Keski-Suomessa, pääkaupunkiseudulla, Pohjanmaalla ja Etelä-Karjalassa, luettelee Postin asiakkuus- ja kehitysjohtaja Saila Partanen.

Voin auttaa peseytymisessä, vaihtaa vanhukselle vaipat, viedä roskat tai ulkoiluttaa. postityöntekijä Kirsi Europaeus

Partasen mukaan parhaillaan etsitään malleja, millaisia hoivapalveluita Postin työntekijät voivat milläkin alueella tehdä.

– Tyypillinen hoitopalvelun tukikäynti on sellainen, että viedään tai lämmitetään ruoka, tuodaan puita sisälle, käydään lenkillä, siivotaan pöytä ja tiskataan tiskit sekä katsotaan, että asiakas on kunnossa ja että hän ottaa lääkkeet, kertoo Partanen.

Aino Leinonen sai tänään lounaaksi hernekeittoa. Petri Kivimäki/Yle

Kello 11: lounas Aino Leinoselle

Kello yhdentoista aikaan postityöntekijä Kirsi Europaeus saapuu 90-vuotiaan Aino Leinosen kotiovelle. Kirsi pimputtaa ovikelloa, mutta kukaan ei tule avaamaan. Kirsi avaa oven avaimella.

Aino Leinosen syntymäkoti jäi sodan jälkeen rajan taakse silloiseen suureen Saaren kuntaan. Vuonna 2005 Saari liittyi kuntaliitoksella Parikkalaan.

Kirsi Europaeus joutuu vähän korottamaan ääntään, koska Ainon kuulo on huonontunut. Keskustelu käy kuitenkin luontevasti ja kuulumisia vaihdellaan puolin ja toisin.

Samalla Kirsi Europaeus nostaa lämpöastiasta päivän lounaan lautaselle ja kattaa aterian. Tänään on hernekeittopäivä.

Kirsi on hyvä ihminen. Hän tuo ruoan. 90-vuotias Aino Leinonen, Parikkalan Saari

Kotiin tuotu lounas näyttää maistuvan Aino Leinoselle.

– Näillä jaloilla ei enää tahdo ulos päästä, kun nämä jalat ovat jo 90-vuotisia, sanoo Leinonen.

Aino Leinonen liikkuu kotonaan rollaattorilla eli kärryillä, kuten hän itse sanoo.

– Kaikki on mennyt hyvin täällä, sanoo Leinonen.

Leinosella ei tunnut olevan mitään sitä vastaan, että Postin työntekijä käy häntä päivällä tapaamassa.

– Kirsi on hyvä ihminen. Hän tuo ruoan.

Aamulla ja illalla Aino Leinosen luona käyvät Etelä-Karjalan sosiaali- ja terveyspiirin eli Eksoten kotipalvelun työntekijät huolehtimassa muun muassa siitä, että lääkkeet tulee otettua ajallaan.

– Ja jos on muu hätä, niin minä painan tästä nappulasta ja heti tulevat katsomaan.

Kirsi siivoaa keittiön ja jättää Aino Leinoselle vielä päivän postin.

– Hei, hei huomiseen.

– Hei, hei, vastaa Aino.

Kirsi Europaeus auttaa arjen askareissa, mutta hoitotyötä hän ei saa tehdä. Petri Kivimäki/Yle

Tiukat rajat

Postin työntekijä ei saa antaa tai jakaa lääkettä, koska siihen hänellä ei ainakaan vielä ole oikeutta. Parhaillaan osa Postissa hoivatyötä tekevistä postityöntekijöistä käy kurssia, joka antaa heille oikeuden antaa lääkkeen asiakkaalle lääkeannostelijasta.

Postin asiakkuus- ja kehitysjohtaja Saila Partanen korostaa, että postityöntekijä ei tee sairaanhoidollisia töitä, kuten vaikkapa haavan hoitamista.

– Meidän tekemät työt ovat ihan käytännöllistä tekemistä. Katsotaan, että ihminen pääsee ylös sängystä, keitetään aamupuuro ja levitetään leivälle voita, kertoo Partanen.

Alkuun vaipanvaihto oli vähän sellainen järkytys, mutta siitä se lähti käyntiin postityöntekijä Antti Helminen

Postilla on Suomessa tällä hetkellä noin 50 sellaista työntekijää, jotka tekevät myös hoivapalveluita. Aterioiden jakajia ja kauppakassien hakijoita on useampi sata.

– Toivottavasti ensi vuodenvaihteeseen mennessä hoivatyötä tekeviä postityöntekijöitä on Suomessa yli kymmenessä kunnassa, sanoo Postin asiakkuus- ja kehitysjohtaja Saila Partanen.

Vierailu Aino Leinosen luona kestää noin vartin. Petri Kivimäki/Yle

Avustavia töitä

Etelä-Karjalan sosiaali- ja terveyspiiri Eksote vastaa kaikesta julkisesta kotihoidosta Etelä-Karjalassa. Maakunnassa on vain 130 000 asukasta, mutta siitä huolimatta hoidettavia riittää. Toukokuussa 2017 Eksoten kotihoito teki yli 116 000 kotikäyntiä.

– Meillä on kotihoidon palveluksessa yli 550 työntekijää. He ovat joko lähi- tai sairaanhoitajia, kertoo muutoskoordinaattori Helena Heikkilä Etelä-Karjalan sosiaali- ja terveyspiiri Eksotesta.

Postin sekä Etelä-Karjalan sosiaali- ja terveyspiiri Eksoten yhteistyö hoivapalveluissa alkoi vuoden 2016 alussa. Eksote etsii koko ajan uusia toimintamalleja siihen, mitä avustava henkilöstö voi kotihoidossa tehdä.

– On todella paljon sellaista työtä, mihin ei tarvita hoitoalan koulutusta, kertoo Heikkilä.

Kello 11.30: arjessa auttamista

Postityöntekijä Kirsi Europeus on saanut vierailunsa Aino Leinosen luona päätökseen. Tänään hänellä on vielä toinen hoivakäynti, mutta parhaimpana päivänä niitä voi olla viisi.

– Aino vaikutti ihan omalta itseltään. Hän oli ystävällinen ja seurallinen, kuten tavallisestikin.

Vaikka Kirsi Europaeuksella onkin aikoinaan hankittuna sairaanhoitajan koulutus, niin hänen mielestään kaikkiin kotihoidon töihin sairaanhoitajan koulutusta ei tarvita.

Saaren palvelutalon pihalla autoihin nostetaan lämpöastiat ja päivän postit. Petri Kivimäki/Yle

– Tämä on enimmäkseen sitä arjessa auttamista, johon ei tarvita hoitoalan koulutusta: aterian vientiä ja ruoan tarjoilua, aamupesua, vessassa käyntiä, aamupalan laittoa, roskisten vientiä.

Jos hoidettavan luona havaitaan jotain poikkeavaa, tulee Postin työntekijän ilmoittaa sitä heti Eksoten kotihoitoon. Lisäksi Postilla hoivatyötä tekevät ja Eksoten kotihoito tapaavat toisiaan parin viikon välein.

– Meidän on helppo pitää yhteyttä Eksoten kotihoitoon, jos jokin asia mietityttää., sanoo Europaeus.

Posti ei korvaa kunnallista kotihoitoa

Vaikka Postin työntekijä käy vanhuksen luona tekemässä hoivatyötä, niin se ei jätä vanhusta ilman koulutettua kotihoitajaa. Tavallisimmin kotona asuvan vanhuksen luona kotihoito käy kaksi tai kolme kertaa päivässä. Postin työntekijä hoitaa niistä arkipäivän käynneistä yhden.

Etelä-Karjalan sosiaali- ja terveyspiirin muutoskoordinaattori Helena Heikkilän mukaan Eksoten kokemukset Postin työntekijöistä ovat pelkästään myönteisiä. Asiakkailtakaan ei ainakaan Heikkilän korviin ole kantautunut mitään negatiivista palautetta.

Postin kotihoitoa tekevä työntekijä on usein hyvin tuttu maaseudun asukkaalle, jolle hän on jo aiemmin vuosikausia jakanut postia.

– Postin työntekijät mieltävät postin jakamisen asiakaspalvelutyöksi ja siksi he ymmärtävät kotihoidonkin asiakaspalvelutyöksi, kertoo Heikkilä.

Postilla on Suomessa satoja työntekijöitä, jotka päivittäin vievät aterioita kotihoidon asiakkaille. Se on arkipäivää myös Kirsi Europaeukselle. Petri Kivimäki/Yle

Ruuhkahuippujen paikkaaja

Vaikka Postin työntekijä ei hoidollisia töitä teekään, niin hän kuitenkin tarkastaa, että kaikki on asiakkaalla kunnossa.

– Jos avustava työntekijä eli Postin työntekijä huomaa vaikka, että vanhus ei syö tai ei nouse sängystä, niin työntekijä ilmoittaa siitä heti kotihoitoon. Kynnys ilmoittamiseen on todella matala, kertoo Helena Heikkilä Etelä-Karjalan sosiaali- ja terveyspiiri Eksotesta.

Kunnallisen kotihoidon asiakaskäynnit kestävät lyhyimmillään viisi minuuttia, pisimmällään parisen tuntia. Keskimäärin yksi käynti kestää 18 minuutiia.

Postin tekemät käynnit sen sijaan kestävät 10 minuutista puoleen tuntiin.

Yleensä asiakkaan luona käydään kaksi kertaa päivässä. Jos asiakas tarvitsee yövalvontaa, niin käyntejä voi olla jopa kuusi vuorokaudessa.

– Eksoten toive on, että ihmiset pystyisivät olemaan kotonaan mahdollisimman pitkään. Ja se on myös monen ikäihmisen toive, kertoo Helena Heikkilä Etelä-Karjalan sosiaali- ja terveyspiiri Eksotesta.

On todella paljon sellaista työtä, mihin ei tarvita hoitoalan koulutusta muutoskoordinaattori Helena Heikkilä, Eksote

Heikkilän mukaan aluksi oma henkilökunta pelkäsi, että heidän työpaikkansa oli vaarassa. Ainakaan Eksotessa työntekijöiden määrä ei ole Postin mukaan tulon jälkeen vähentynyt yhtään.

– Huoli työpaikkojen menettämisestä on karissut, kertoo Heikkilä.

Heikkilän mukaan Postin tekemä aterioiden vienti auttaa Eksotea merkittävästi. Ruoka kun pitäisi saada kaikille melkein samaan aikaan.

– Me saadaan ruoka vietyä perille oikea-aikaisesti. Hoitajien ei tarvitse miettiä, ehtiikö ruoka perille.

Postityöntekijä Kirsi Europaeus pitää siitä, että hänen työnsä on monipuolista. Kari Kosonen/Yle

Kello 13: postinjakoa

Postityöntekijä Kirsi Europaeus käynnistää Postin auton ja hurauttaa seuraavan hoiva-asiakkaan luokse. Ruokatuntinsa jälkeen hän lähtee maaseudulle jakamaan postia.

Postinjakoon Kirsi tuli Postiin töihin kolme vuotta sitten. Hoivatyötä hän on tehnyt viime elokuusta lähtien. Kirsi ei harmittele työnkuvansa muuttumista.

– Minulle nämä uudet palvelut ovat olleet ihan mieluisa lisä omaan työnkuvaan.

Postin asiakkuus- ja kehitysjohtaja Saila Partanen vakuuttaa, että ketään Postin työntekijää ei pakoteta esimerkiksi hoivapalveluiden tekemiseen. Kirsi Europaeuksen mukaan kaikille Postin työntekijöille hoivatyö ei edes sovi.

– Ei varmasti sovi. Minä olen nähnyt jo täällä Parikkalassa, että kaikki eivät ole halukkaita tähän hoivatyöhön. Minä ymmärrän sen oikein hyvin, jos vaikka on 30 vuotta sitten tullut Postille töihin, niin ei välttämättä halua mennä auttamaan vanhusta pesuissa ja vaipanvaihdoissa.

Toivottavasti ensi vuodenvaihteeseen mennessä hoivatyötä tekeviä postityöntekijöitä on Suomessa yli kymmenessä kunnassa asiakkuus- ja kehitysjohtaja Saila Partanen, Posti

Toisaalta Kirsi ajattelee, että Posti joutuu etsimään uusia tapoja selvitä hengissä muuttuvassa Suomessa. Jos perinteinen postinjako vielä vähenee, niin silloin ovat vaarassa myös omat työpaikat.

– Minun mielestäni Postin tulee hoitaa kunnialla tämä perinteinen rooli. Se pitää hoitaa hyvin, ja siihen ovat ihan tervetulleita nämä uudet kuviot. Minä olen ainakin saanut asiakkailta hyvää palautetta ja siitä tulee hyvä mieli, kertoo Kirsi Europaeus.

Hoivapalveluiden lisäksi Posti tarjoaa muun muassa kodinhoitoa, siivous- ja pyykkipalvelua, ja sitä kuuluisaa ruohonleikkuuta.

– Siitä ruohonleikkuusta jaksetaan aina kysyä. Se ei muuten enää postinkantajia naurata, sanoo Kirsi Europaeus.

Postin auto häviää hiekkatien mutkan taakse. Postia on vielä paljon jaettavana.